Paulo Coelho

Paulo Coelho de Souza (/ˈkwɛl.juː, kuˈɛl-, -joʊ/; pronunzja bil-Portugiż: [ˈpawlu kuˈeʎu]; twieled fl-24 ta' Awwissu 1947) huwa kittieb tal-kanzunetti u rumanzier Brażiljan. Huwa membru tal-Akkademja Brażiljana tal-Arti Lingwistika. Ir-rumanz tiegħu The Alchemist bigħ iżjed minn 150 miljun kopja mad-dinja kollha u huwa l-iktar ktieb ta' kittieb Brażiljan li qatt inbigħ b'numri daqstant kbar. Huwa influwenza l-mużika rock Brażiljana permezz tas-sħubija tiegħu mal-mużiċista Raul Seixas.

Bijografija 
Paulo Coelho twieled f'Rio de Janeiro, il-Brażil, u attenda skola tal-Ġiżwiti. Meta kellu 17-il sena, il-ġenituri ta' Coelho daħħluh f'istituzzjoni mentali li ħarab minnha tliet darbiet qabel ma nħeles meta kellu 20 sena. Iktar 'il quddiem Coelho rrimarka "Il-ġenituri tiegħi ma ridux iweġġgħuni, iżda ma kinux jafu x'se jaqbdu jagħmlu... Dak li għamlu m'għamluhx biex jeqirduni, iżda biex isalvawni". Skont ix-xewqat tal-ġenituri tiegħu, Coelho nkiteb fi skola tad-dritt u abbanduna l-ħolma tiegħu li jsir kittieb. Sena wara, telaq mill-iskola u għex ħajtu bħala hippie, u vvjaġġa fl-Amerka t'Isfel, fit-Tramuntana tal-Afrika, fil-Messiku, u fl-Ewropa. Huwa beda jieħu d-drogi fis-snin 60 tas-seklu 20.

Meta reġa' lura fil-Brażil, Coelho ħadem bħala kittieb tal-kanzunetti, u kkompona l-lirika għal Elis Regina, Rita Lee, u l-ikona Brażiljan Raul Seixas. Il-kompożizzjoni ma' Raul wasslet biex Coelho jiġi assoċjat mal-maġija u mal-okkult, minħabba l-kontenut ta' xi kanzunetti. Spiss jiġi akkużat li dawk il-kanzunetti kienu ġew ikkupjati minn kanzunetti barranin li ma tantx kienu magħrufa fil-Brażil dak iż-żmien. Fl-1974, skontu, huwa ġie arrestat għal attivitajiet "sovversivi" u ġie ttorturat mill-gvern militari fil-poter minn għaxar snin qabel u li kien iqis il-lirika ta' Coelho bħala xellugija u perikoluża. Coelho ħadem ukoll bħala attur, ġurnalist u direttur tat-teatru qabel ma beda l-karriera tiegħu bħala kittieb.

Coelho iżżewweġ lill-artista Christina Oiticica fl-1980. Flimkien preċedentement kienu jqattgħu nofs sena f'Rio de Janeiro u n-nofs l-ieħor f'villeġġatura fil-Pirinej fi Franza, iżda issa l-koppja tirrisjedi b'mod permanenti f'Ġinevra, l-Iżvizzera.

Fl-1986 Coelho għamel il-Pellegrinaġġ ta' San Ġakbu lejn Santiago de Compostela fil-Majjistral ta' Spanja. Fil-pellegrinaġġ kellu qawmien mill-ġdid spiritwali, li huwa ddeskriva b'mod awtobijografiku f'The Pilgrimage. F'intervista, Coelho stqarr "[Fl-1986], jiena kont tassew kuntent bl-affarijiet li kont qed nagħmel. Kont qed nagħmel xi ħaġa li biha kont qed nittrejjaq – biex nuża l-metafora f'The Alchemist, kont qed naħdem, kont qiegħed ma' persuna li nħobb, kelli l-flus, iżda ma kontx qed inwettaq il-ħolma tiegħi. Il-ħolma tiegħi kienet, u għadha, li nkun kittieb". Coelho abbanduna l-karriera tiegħu bħala kittieb tal-kanzunetti li biha kien qed jaqla' ħafna flus u minflok beda jikteb full-time.

The Pilgrim – Story of Paulo Coelho huwa t-titlu internazzjonali għall-film bijografiku Não Pare na Pista, koproduzzjoni bejn Drama Films tal-Brażil u Babel Films ta' Spanja, li fih Coelho adolexxenti u Coelho ikbar inħadmu minn żewġ atturi differenti. Waħda mill-produtturi, Iôna de Macêdo, qalet lil Screen International: "Il-film jirrakkonta l-ġrajja ta' raġel li għandu ħolma. Qisha l-ġrajja ta' Aliċe fl-Art tal-Għeġubijiet – huwa xi ħadd li kien kbir wisq għal fejn kien jgħix". Il-film, maħdum bil-Portugiż, intwera għall-ewwel darba fiċ-ċinema Brażiljani fl-2014 u ġie distribwit b'mod internazzjonali fl-2015.

Karriera

Kitba 
Fl-1982, Coelho ppubblika l-ewwel ktieb tiegħu, Hell Archives, li ma rnexxilux jagħmel impatt sostanzjali. Fl-1986 huwa kkontribwixxa fit-tħejjija tal-Practical Manual of Vampirism (Manwal Prattiku tal-Vampiriżmu), għalkemm iktar 'il quddiem ipprova jneħħiħ mill-kummerċjalizzazzjoni peress li kkunsidrah "ta' kwalità ħażina". Wara li għamel il-pellegrinaġġ lejn Santiago de Compostela fl-1986, Coelho kiteb The Pilgrimage, li ġie ppubblikat fl-1987.

Filwaqt li kien qed jipprova jegħleb il-prokrastinazzjoni tiegħu biex jagħti bidu lill-karriera tiegħu bħala kittieb, Coelho ddeċieda, "Jekk nara rixa bajda llum, dik tkun sinjal li Alla jkun qed jagħtini li għandi nikteb ktieb ġdid". Malli ra waħda fil-vetrina ta' ħanut, huwa beda jikteb dakinhar stess. Is-sena ta' wara, Coelho kiteb The Alchemist u ppubblikah permezz ta' pubblikatur Brażiljan żgħir li inizjalment kienet stampat 900 kopja tal-ktieb u ddeċidiet li ma terġax tistampah. Sussegwentement huwa sab pubblikatur ikbar, u bil-pubblikazzjoni tal-ktieb ġdid tiegħu Brida, il-bejgħ ta' The Alchemist qabad ġmielu. Il-pubblikatur HarperCollins iddeċieda jippubblika l-ktieb fl-1994. Iktar 'il quddiem sar wieħed mill-iktar kotba li nbigħu internazzjonalment. F'intervista fl-2009 mar-rivista Sirjana Forward Magazine, Coelho stqarr li t-tradizzjoni Sufista kellha influwenza fuqu, b'mod partikolari meta kiteb The Alchemist u iktar 'il quddiem meta kiteb The Zahir.

Mill-pubblikazzjoni ta' The Alchemist, Coelho b'mod ġenerali kiteb mill-inqas rumanz wieħed kull sentejn. Erba' minnhom – The Pilgrimage, Hippie, The Valkyries u Aleph – huma awtobijografiċi, filwaqt li l-maġġoranza tal-kumplament huma fizzjoni. Kotba oħra, bħal Maktub, The Manual of the Warrior of Light u Like the Flowing River, huma ġabriet ta' saġġi, artikli tal-gazzetta, jew tagħlimiet magħżula. Ix-xogħol tiegħu ġie ppubblikat f'iktar minn 170 pajjiż u ġie tradott bi tlieta u tmenin lingwa. B'kollox inbigħu 320 miljun kopja tal-kotba tiegħu kollha. Fit-22 ta' Diċembru 2016, Coelho ġie elenkat mill-kumpanija bbażata fir-Renju Unit, Richtopia, bħala n-numru 2 fil-lista tal-200 l-iktar awturi kontemporanji influwenti.

Madankollu, fost ir-reazzjonijiet għall-kitba tiegħu kien hemm ukoll kontroversji. Għalkemm huwa trabba f'familja Kattolika, u hu jiddeskrivi lilu nnifsu bħala Kattoliku anke issa, il-fehmiet tiegħu ġew deskritti bħala inkompatibbli mal-fidi Kattolika, minħabba l-kontenut panteisti, relattivisti u tal-Era l-Ġdida fil-kitba tiegħu. U minkejja l-bejgħ tal-kitbiet tiegħu, ir-reċensjonijiet tax-xogħol ta' wara ta' Coelho b'mod konsistenti jinnutaw is-superfiċjalità tagħhom.

Fl-2016, huwa ġie kkuntattjat mill-plejer tal-basketball Kobe Bryant, li ried jiddiskuti proġett ta' ktieb għat-tfal miegħu. Xi xhur qabel il-mewt ta' Bryant f'ħabta b'ħelikopter f'Jannar 2020, huma kienu qabdu jiktbu l-ktieb flimkien, iżda malli sema' bit-traġedja, Coelho ddeċieda li jħassar l-abbozz kollu, u f'intervista qal li "ma kienx jagħmel sens li jippubblika l-ktieb mingħajru". Huwa ma qalx kemm kienu nkitbu paġni jew jekk il-ktieb kienx ingħata titlu.

Fl-2018, ġie mħabbar li Coelho kien iffirma ma' sensiela tat-televiżjoni bbażata fuq il-karattri tar-rumanzi tiegħu The Devil and Miss Prym, Brida u The Witch of Portobello.

Biblijografija

Referenzi 

Rumanziera Brażiljani
Twieldu fl-1947